Tatra T6B5

**Татрa T6B5** — мадэль трамвая. Выпускалася ў розных мадыфікацыях з 1983 па 2003 год кампаніямі ЧКД у Празе, Чэхаславакія (Чэхія), і «Южмаш» ў Дніпры, Украіна.

## Апісанне вагона 
### Агульныя звесткі 
Трамвайны вагон тыпу T6B5 (T3M) — чатырохвосевы маторны трамвайны вагон, прызначаны для руху ў адным напрамку.

Трамвайныя вагоны могуць эксплуатавацца самастойна або ў саставе з двух ці трох вагонаў, якія кіруюцца з аднаго паста кіравання. Эксплуатацыя з прычапнымі вагонамі не дазваляецца. Эксплуатацыя двухвагоннага саставу можа быць забяспечана адным токапрыёмнікам. Пры эксплуатацыі саставу, у выпадку пашкоджання цягавага ланцуга першага вагона, кіраванне другім вагонам можна забяспечыць з пункта кіравання першага вагона.

### Цялежка 
Канструкцыя цялежкі забяспечвае надзейную эксплуатацыю вагона ў поўным дыяпазоне хуткасцей і загрузкі, а таксама спакойны ход з пункту гледжання пасажыраў і вадзіцеля. Асновай цялежкі з’яўляецца рама, звараная з пустацелых апорных бэлек і літых канцавых задзелак.

Цялежка мае два цягавыя рухавікі, падвешаныя на папярочнік, вось якіх паралельная падоўжнай восі цялежкі. Круцячы момант рухавіка пераносіцца на рэдуктар тэлескапічным карданным валам. Нагрузка паміж цялежкай і кузавам вагона пераносіцца люлькай, якая падрысорана камбінацыяй дзвюх стальных вітых спружын. Яе рухі глушацца тэлескапічным амартызатарам. Часткай цялежкі з’яўляецца механічны фрыкцыйны тормаз, змешчаны на вале рухавіка, і электрамагнітны рэйкавы тормаз.

Цялежкі існуюць на тры каляіны: 1000 мм, 1435 мм і 1524 мм.

### Кузаў вагона 
Кузаў вагона зварны са стальных прэсаваных і пракатных профіляў. Папярочнік і падоўжнае мацаванне кансольных частак створаны з замкнёных апорных элементаў. У верхняй частцы асновы знаходзяцца размеркавальныя каналы для кабельных злучэнняў і падвода ахаладжаючага паветра да цягавых рухавікоў, у ніжняй частцы асновы размешчаны шафы электраабсталявання і дапаможныя прылады. Тарцавыя часткі, бакавіны і дах аздоблены стальной бляхай, паверхні якой пакрытыя амартызуючай фарбай. Падлога вагона выраблена з водатрывалай фанеры, на якую наклеена супрацьслізготнае гумавае пакрыццё. Каб спрасціць доступ да кабеляў, змешчаных у кабельных каналах, сярэдняя частка падлогі зроблена здымнай. Унутраная абліцоўка з саладаткавых або драўняна-валакністых пліт.

Вагон абсталяваны трыма чатырохстворчатымі складнымі дзвярыма. Дзверы кіруюцца электрамеханічна, механізм кіравання змешчаны над дзвярыма, у шафцы. Шырыня адчыненых дзвярэй 1300 мм, што дазваляе ўваход або выхад двух пасажыраў адначасова. Дзвярны механізм абсталяваны засцерагальнай фрыкцыйнай муфтай.

Усе вокны вагона выраблены з бяспечнага шкла і мацуюцца ў гумавых профілях. Вокны лабавых частак вагона стабільныя, большасць астатніх вокнаў, уключаючы і левае бакавое акно вадзіцеля, адчыняюцца ў верхняй частцы.

Сядзенні для пасажыраў абіўныя. Каб вагон было зручней чысціць, прастора пад сядзеннямі пакінута свабоднай (акрамя месца пясочніцы і раз’яднальніка батарэі).

Вентыляцыя пасажырскага салона натуральная, з дапамогай трох люкаў у даху вагона. Адчыняюцца вокны, а пры ўваходзе і выхадзе пасажыраў — уваходныя дзверы. Ацяпленне салона ажыццяўляецца праз электрычныя ацяпляльныя карпусы, якія змешчаны ў бакавых каналах кузава вагона і сілкуюцца ад сеткі. Рэгуляцыя магутнасці ацяплення двухступеньчатая.

Асвятленне пасажырскага салона люмінесцэнтнае, сілкуецца ад акумулятара з дапамогай індывідуальных транзістарных ператваральнікаў. Аварыйнае асвятленне забяспечваецца трыма асвятляльнымі карпусамі, размешчанымі паблізу ўваходных дзвярэй. Знешняе асвятленне вагона з дапамогай лямпаў напальвання.

### Месца вадзіцеля 
Месца вадзіцеля — замкнёная кабіна, змешчаная ў пярэдняй частцы вагона. У сваёй верхняй частцы кабіна зашклёная і мае ссоўныя дзверы, якія замыкаюцца. Вялікія лабавыя вокны гарантуюць добры агляд з месца вадзіцеля. Абіўное сядзенне вадзіцеля можна рэгуляваць як уздоўж, так і па вышыні. Размяшчэнне элементаў кіравання і кантролю на месцы вадзіцеля, як і вымяральных інструментаў, было прапанавана з улікам эрганамічных патрабаванняў. З мэтай забеспячэння шырокай зоны бачнасці на пярэдняй лабавой частцы вагона змешчаны два «дворнікі» з электрычным прывадам і абмывальнік. У верхняй частцы кабіны знаходзіцца лабавы перамотваемы транспарант і супрацьсонечная шырма. Вентыляцыя месца вадзіцеля або натуральная праз бакавое акно, якое адчыняецца, або прымусовая — вентылятарам калырыфера. Ацяпленне кабіны ажыццяўляецца цёплым паветрам з каларыфера.

### Электрычнае абсталяванне 
У вагоне выкарыстана электрычнае абсталяванне тыпу TV3. Яго часткай з’яўляюцца цягавыя рухавікі тыпу ТЕ 023 з уласнай вентыляцыяй. Цягавыя рухавікі кожнай цялежкі злучаны паслядоўна і кіруюцца адным тырыстарным імпульсным ператваральнікам, які, разам з пераключальнікам ездавога рэжыму на тармазны, рэверсіруючымі кантактарамі, камутацыйнымі дросельнымі шпулькамі і кандэнсатарамі, змешчаны ў самастойна вентыляванай шафе. З прычыны таго, што кантактары ўключаюць і выключаюць сілавыя ланцугі без токавай загрузкі, іх тэрмін службы больш працяглы. Для батарэйнай гаспадаркі выкарыстаны статычны ператваральнік. Гэтым дасягаецца высокая эксплуатацыйная надзейнасць і павышэнне электрычнай эфектыўнасці. У склад электрычнага абсталявання таксама ўваходзіць сістэма абароны ад буксавання і юза, якая, дзякуючы ідэальным рэгуляцыйным здольнасцям імпульснага тырыстарнага ператваральніка, забяспечвае хуткае выраўноўванне розніцы хуткасцей кручэння колаў. Гэта гарантуе не толькі эксплуатацыйную надзейнасць пры тармажэнні, але і памяншэнне зносу бандажоў. Неабходныя ездавыя якасці забяспечвае электронны рэгулятар, абсталяваны ланцугамі для прыёму сігналаў з інфармацыяй з кіруючай часткі вагона і з цягавага прывада вагона.

## Мадыфікацыі 
* **Tatra T6B5SU** — мадыфікацыя для Савецкага Саюза і постсавецкіх рэспублік. Пачатковы варыянт мадэлі Tatra T6B5.
* **Tatra T6B5B** — мадыфікацыя для сталіцы Балгарыі Сафіі.
* **Tatra T6B5K** — мадыфікацыя для сталіцы КНДР Пхеньяна.

## Эксплуатацыя 
Катэгорыя:Трамваі паводле алфавіта
Катэгорыя:Трамваі ЧКД